કાશ્મીરમાં તો આ પ્રવૃત્તિએ માઝા મૂકી છે. લોકો ગાઇ-વગાડીને આતંકીઓનો મહિમા ગાઇ રહ્યા છે. નવેમ્બરમાં કૂલગામ ખાતે જ્યારે સુરક્ષાદળોએ લશ્કર-એ-તોઇબાના કમાન્ડર કા‌િસમને એક અથડામણમાં ઢાળી દીધો હતો ત્યારે તેના જનાજામાં ૩૦,૦૦૦ લોકો ઊમટી પડ્યા હતા. આતંકીને ઠાર કરવાના વિરોધમાં કૂલગામમાં એક નહીં, પણ ત્રણ-ત્રણ દિવસ સુધી સતત બંધ પાળવામાં આવ્યો હતો. રાજ્ય સરકારને એ આદેશ જારી કરવો પડે છે કે સુરક્ષાદળો અને આતંકીઓ વચ્ચેની અથડામણવાળી જગ્યામાં અઢીથી ત્રણ કિલોમીટરની ત્રિજ્યામાં એકત્ર થવા પર પ્રતિબંધ છે. આતંકવાદ વિરોધી કાર્યવાહી સાથે સંકળાયેલા અધિકારીઓનું કહેવું છે કે કાશ્મીર ખીણની ત્રીજી પેઢી બંદૂક તરફ આકર્ષાઇ રહી છે, જાણે કે કાશ્મીરમાં અમેરિકાની જેમ ગન કલ્ચર વિકસી રહ્યું છે એટલે સુધી કે હવે તો નાના-નાના ટેણિયાઓ પણ કાશ્મીરમાં આક્રમક બની રહ્યા છે અને સુરક્ષાદળો પર પથ્થરમારો કરવામાં આ ટેણિયાઓ આગળ હોય છે.